62017TJ0420_INF
A Törvényszék (kibővített nyolcadik tanács) 2020. szeptember 23‑i ítélete – Portigon kontra ESZT
(T‑420/17. sz. ügy)
„Gazdasági és monetáris unió – Bankunió – A hitelintézetekre és bizonyos befektetési vállalkozásokra vonatkozó Egységes Szanálási Mechanizmus (ESZM) – Egységes Szanálási Alap (ESZA) – Az ESZT 2017. évi előzetes hozzájárulások kiszámítására vonatkozó határozata – Megsemmisítés iránti kereset – Közvetlen és személyében való érintettség – Elfogadhatóság – Lényeges eljárási szabályok – A határozat hitelesítése – Indokolási kötelezettség – Az ítélet időbeli hatályának korlátozása”
1.
Megsemmisítés iránti kereset – Természetes vagy jogi személyek – Kereshetőségi jog – Őket közvetlenül és személyükben érintő jogi aktusok – Az Egységes Szanálási Testületnek (ESZT) az Egységes Szanálási Alapba (ESZA) fizetendő előzetes hozzájárulások megállapításáról szóló határozata – Az ezen hozzájárulások fizetésére kötelezett intézmény közvetlen és személyében való érintettsége
(EUMSZ 263. cikk, negyedik bekezdés; 806/2014 európai parlamenti és tanácsi rendelet, 67. cikk, (4) bekezdés, 70. cikk, (2) bekezdés)
(lásd: 40., 41., 91., 94. pont)
2.
Megsemmisítés iránti kereset – Jogalapok – Lényeges eljárási szabályok megsértése – A megtámadott határozat hitelesítésének hiánya – Kárra vagy a hitelesítés hiányán kívüli egyéb hibákra való hivatkozás szükségessége – Hiány – A bíróság által hivatalból vizsgálandó jogalap
(EUMSZ 263. cikk)
(lásd: 47–52. pont)
3.
Megsemmisítés iránti kereset – Jogalapok – Lényeges eljárási szabályok megsértése – A megtámadott határozat olyan melléklete, amely e határozat lényeges elemét képezi – Olyan elektronikus dokumentum, amelyet nem írtak alá, és amely nem kapcsolódik elválaszthatatlanul a megtámadott határozat szövegéhez
(EUMSZ 263. cikk)
(lásd: 58., 59. és 66. pont)
4.
Megsemmisítés iránti kereset – Jogalapok – Lényeges eljárási szabályok megsértése – Jogi aktus hitelesítésének hiánya – Az indokolás hiánya vagy elégtelensége – A bíróság által hivatalból vizsgálandó jogalap
(EUMSZ 263. és EUMSZ 296. cikk)
(lásd: 61., 62. és 129. pont)
5.
Intézmények jogi aktusai – Indokolás – Kötelezettség – Terjedelem – Az indokolási kötelezettség és a hatékony bírói jogvédelemhez való jog közötti szoros összefüggés
(EUMSZ 296. cikk, második bekezdés; Alapjogi Charta, 47. cikk)
(lásd: 86–90. és 92. pont)
6.
Intézmények jogi aktusai – Indokolás – Kötelezettség – Terjedelem – Az Egységes Szanálási Testületnek (ESZT) az Egységes Szanálási Alapba (ESZA) fizetendő előzetes hozzájárulások megállapításáról szóló határozata – Az előzetes hozzájárulások kiszámításának átláthatatlansága – A többi intézmény bizalmas adatain alapuló, azokkal kölcsönös összefüggésben alkalmazott számítás – Az indokolási kötelezettségnek az előzetes hozzájárulás kiszámításának a kockázati profil szerinti kiigazításra vonatkozó része esetében a 2015/63 felhatalmazáson alapuló rendelet 4–7. és 9. cikkének és I. mellékletének, kifogás útján hivatkozott, jogellenességéből eredő megsértése
(EUMSZ 296. és EUMSZ 277. cikk; 806/2014 európai parlamenti és tanácsi rendelet, 67. cikk, (4) bekezdés, 70. cikk, (2) bekezdés; 2015/63 bizottsági rendelet, 4–7. cikk, 9. cikk, I. melléklet; 2014/59 európai parlamenti és tanácsi irányelv 103. cikk)
(lásd: 95., 98., 105., 110–113., 127. és 129–131. pont)
7.
Megsemmisítés iránti kereset – Megsemmisítést kimondó ítélet – Joghatások – A Bíróság általi korlátozás – Az Egységes Szanálási Testületnek (ESZT) az Egységes Szanálási Alapba (ESZA) fizetendő előzetes hozzájárulások megállapításáról szóló határozata – A megsemmisített jogi aktuson alapuló pénzösszegbeszedés vitatását eredményező megsemmisítés – Az ügyben szereplő érdekekhez kapcsolódó jogbiztonság sérelmének kockázata – Hiány
(EUMSZ 264. cikk, második bekezdés)
(lásd: 134–137. pont)
Tárgy
Az ESZT ügyvezetői testületének az Egységes Szanálási Alapba fizetendő 2017. évi előzetes hozzájárulások kiszámításáról szóló 2017. április 11‑i határozatának (SRB/ES/SRF/2017/05) a felperest érintő részében történő megsemmisítése iránt az EUMSZ 263. cikk alapján benyújtott kérelem.
Rendelkező rész
1)
A Törvényszék az Egységes Szanálási Testület (ESZT) ügyvezetői testületének az Egységes Szanálási Alapba fizetendő 2017. évi előzetes hozzájárulások kiszámításáról szóló 2017. április 11‑i határozatát (SRB/ES/SRF/2017/05) a Portigon AG‑t érintő részében megsemmisíti.
2)
Az ESZT saját költségein felül viseli a Portigon részéről felmerült költségeket.
3)
Az Európai Bizottság maga viseli saját költségeit.